
  1. peatükk

Õige ja vale mõtlemine


  Vaid mis ta ütleb? „Sõna on sinule ligidal, sinu suus ja sinu südames!” See on usu sõna, mida me kuulutame! Sest kui sa oma suuga tunnistad, et Jeesus on Isand, ja oma südames usud, et Jumal on tema surnuist üles äratanud, siis sa saad päästetud! Sest südamega usutakse õigsuseks, ent suuga tunnistatakse päästmiseks.


  – Roomlastele 10:8–10


  See, mida me usume, on meie mõtlemise tagajärg. Kui me mõtleme valesti, siis me ka usume valesti.


  Kui me usume valesti, on ka meie tunnistus vale. Teisisõnu, see, mis me ütleme, on vale. Kõik sõltub meie mõtlemisest.


  Aga selleks, et mõtlemist õigeks muuta, on meile antud Jumala Sõna.


  Jeesus ütles Markuse 11:23: „Tõesti, ma ütlen teile, kui keegi ütleb sellele mäele: Tõuse paigast ja lange merre! ja ei mõtle kaksipidi oma südames, vaid usub, et see, mis ta ütleb, sünnib, siis see saab temale!”


  Tavaliselt me räägime üsna palju uskumise osast, aga ütlemise osa me eriti ei puuduta. Muidugi ei ole me võimelised enne õigesti tunnistama, kui meie mõtlemine muutub õigeks. Meie mõtlemine peab olema Jumala Sõnaga kooskõlas, kuna me ei saa uskuda üle selle, mida me tegelikult Jumala Sõnast teame.


  Inimesed, kes varem on tegelenud metafüüsiliste religioonidega, ajavad tihtipeale õpetuse õigest ja valest mõtlemisest segi nende religioossete õpetustega, kuna nad usuvad ikka, et inimene on vaid hingeline ja füüsiline olend. 


  Aga inimene on midagi palju enamat – ta on ka vaimne olend.


  Metafüüsika propageerijad on nii palju mõistusest õpetanud, et täisevangeelsed usklikud ei julge selle kohta enam sõnakestki lausuda. Ometi on Piiblil mõistuse kohta palju öelda.


  Piibel ütleb näiteks: „Looda Jehoova peale kõigest südamest ja ära toetu omaenese MÕISTUSELE!” (Õp 3:5). Piibel ütleb: „... hävitades kõik MÕISTUSE targutused. Ja me lükkame ümber kõik kõrgistused, mis tõstetakse Jumala tunnetuse vastu, võttes vangi iga MÕTTE Kristuse sõnakuulelikkuse alla” (2Kr 10:4, 5). Jumala Sõna ütleb ka: „Ja ärge saage selle maailma sarnaseks, vaid muutuge teiseks oma MEELE uuendamise teel, et te uuriksite, mis on Jumala hea ja meelepärane ja täieline tahtmine” (Rm 12:2).


  Me uuendame oma meele Jumala Sõna uurimise kaudu. Piibel õpetab meid, et meil peab olema „Kristuse meel” (1Kr 2:16). Ainus viis, kuidas meil võib olla Kristuse meel, on uurida Ta Sõna, uskuda seda oma südames ja tegutseda selle põhjal.


  Jumala Sõna õpetab meid ka mõtlema sellele, mis on tõene, aus, õige, puhas, armas, mida on hea kuulda või mis on vooruslik või kiiduväärt (Fl 4:8). Nii et Jumala Sõnal on mõistuse kohta palju öelda.


  Ent me peame mõistma, et mõtted võivad meie mõttemaailma tulla kahest eri allikast. Teisisõnu, mõtted, mis meie mõttemaailma tulevad, ei pärine alati meist. Kurat paneb meie mõttemaailma palju mõtteid, mis pärinevad meist väljastpoolt. See on üks allikas. Siis muidugi tulevad mõtted ka meie seest, meie vaimu läbi meie mõttemaailma ja need pärinevad Jumalalt.


  Kui sa jääd palve, mõtisklemise ja Tema Sõna uurimise kaudu Isandaga lähedasse osadusse, õpid sa vahet tegema, kust su mõtted tulevad. Kurjad mõtted on loomulikult kuradilt. Teiselt poolt, Jumal on armastus ja armastus ei mõtle kurja, ei kuule midagi kurja ja ei näe midagi kurja. Sedalaadi mõtted tulevad Jumalalt.


  Ma olen leidnud, et mõistust käsitlevad kirjakohad ajavad paljusid segadusse. Kirjakohtades, kus Piibel räägib uskumisest, arvavad paljud, et nad usuvad. (Oma mõistuses nad usuvadki, aga mitte oma südames.)


  Mõtlemisele viitavates kirjakohtades on peaaegu kõik, mida paljud kristlased suudavad mõista, selle asja negatiivne külg. (Sest sellel on nii negatiivne kui ka positiivne külg, ja positiivne külg on tähtsam.)


  Näiteks, kui mainida „tunnistamist”, siis enamik inimesi mõtleb patu, nõrkuse või ebaõnnestumise tunnistamisele. Piibel ütleb: „Kui me oma patud tunnistame, on tema ustav ja õige, nii et ta meile annab patud andeks ja puhastab meid kõigest ülekohtust” (1Jh 1:9). Aga Jumala Sõnal on palju rohkem öelda tunnistamise positiivse külje kui negatiivse külje kohta. Kui inimesed seda mõistaksid, muudaks see nende elus ja mõtlemises palju. Aga nad on kuulnud jutlustatavat vaid tunnistamise üht külge – negatiivset. Seepärast on nad praktiseerinud vaid negatiivset külge, mis ütleb: „Sa ei tohi teha seda ja sa ei tohi teha toda.”


  Ent Paulus ütleb Roomlastele 10:9: „Sest kui sa oma suuga tunnistad, et Jeesus on Isand ...” See ei ole patu tunnistamine, ka ei ole see nõrkuse tunnistamine. See on Jeesuse Kristuse Isandaks olemise tunnistamine. See lõik jätkub: „... ja oma südames usud, et Jumal on tema surnuist üles äratanud, siis sa saad päästetud! Sest südamega usutakse õigsuseks, ent suuga tunnistatakse päästmiseks.”


  See ei ole negatiivne tunnistus. See on positiivne tunnistus. Kristlust on nimetatud 

Metafüüsiliste religioonide propageerijad on nii palju mõistusest rääkinud, et täisevangeelsed usklikud kardavad sellest sõnakestki lausuda. Aga ometi räägib Piibel palju mõtlemise kohta. 

Käesolevas raamatus ütleb meile Kenneth E. Hagin: „See, mida me usume, on meie mõtlemise tagajärg. Kui me mõtleme valesti, siis me ka usume valesti. Jumala Sõna on meile antud selleks, et muuta meie mõtlemine õigeks. Kui meie uskumine on vale, on ka meie tunnistus vale.“ 

Hagin näitab, et vale mõtlemine ja vale uskumine on põhjuseks, miks kristlased nii vähe Jumala käest midagi saanud on. 

